b'\n_START_ARTICLE_\n\xc5\xbdivi in mrtvi bratje\n_START_SECTION_\nPovzetek\n_START_PARAGRAPH_\nGodi se v Buenos Airesu v domu za begunce, deset let po koncu vojne in revolucije.\n_START_SECTION_\n1. dejanje\n_START_PARAGRAPH_\nDru\xc5\xbeina slovenskih politi\xc4\x8dnih emigrantov v Buenos Airesu se odpravlja na prireditev ob desetletnici pomora domobrancev. Ale\xc5\xa1eva zaro\xc4\x8denka Vanda se upira\xc2\xa0\xc2\xbbbrskanju po preteklosti\xc2\xab, ho\xc4\x8de se osvoboditi, ho\xc4\x8de \xc5\xbeiveti. Tudi Toma\xc5\xbe do\xc5\xbeivlja, kot da se vrti v krogu, ujet v past preteklosti; v pogovoru z Ano bridko izpove, da gre \xc4\x8das prek njih, da jih odriva med \xc4\x8dudake. Ana ho\xc4\x8de s Toma\xc5\xbeem za\xc4\x8deti novo \xc5\xbeivljenje, se izmakniti verigi minulih dogodkov. - Pride Vili, povr\xc5\xa1en u\xc5\xbeitkarski novinar, rad bi s Toma\xc5\xbeem naredil intervju za odbor za zbiranje zgodovinskega gradiva. Spremlja ga skrivnostni Gregor, da bi pogovor posnel na magnetofon. Ho\xc4\x8de odkriti resnico: dejstva in okoli\xc5\xa1\xc4\x8dine, kakr\xc5\xa1ne so bile, zanima ga predvsem potek boja v Goli Dragi - Toma\xc5\xbe je edina \xc5\xbeiva pri\xc4\x8da tistih dogodkov, ki so tesno povezani s problemom izdaje in s smrtjo Vandinega o\xc4\x8deta. Toma\xc5\xbe se upira, \xc4\x8de\xc5\xa1 da resnica ne bo nikogar osre\xc4\x8dila, a kon\xc4\x8dno le pristane na pogovor.\n_START_SECTION_\n2. dejanje\n_START_PARAGRAPH_\nStvar se zamotava. Vanda iz pogovora zaklju\xc4\x8di, da je bil izdajalec sam Toma\xc5\xbe, razo\xc4\x8darana in besna odide z Vilijem v kino. \xc5\xa0ele tedaj Toma\xc5\xbe Gregorju razkrije, da je izdajal Vandin o\xc4\x8de, stari Lokar. Ta\xc4\x8das se Vanda otrese prepodjetnega Vilija, polna je dvomov in ob\xc5\xbealovanja, da je tako na hitro obsodila strica; vrne se in Gregor ji kljub ugovorom Ane in Toma\xc5\xbea zavrti trak s Toma\xc5\xbeevo izpovedjo. Vanda ne more verjeti v o\xc4\x8detovo krivdo, toda Toma\xc5\xbe pove, da ga je sam videl pri sestanku z nekim partizanom. Na partizana da je streljal in ga ranil, toda ubil ga je strel, ki je padel iz go\xc5\xa1\xc4\x8dave; pri tem so se Lokarjevi konji spla\xc5\xa1ili, prevrnili voz in Lokar je oble\xc5\xbeal z zlomljenim tilnikom._NEWLINE_No to resnico izpove Ana svojo: ubiti partizan je bil njen zaro\xc4\x8denec Janez; razo\xc4\x8daral se je bil nad partizanstvom in se je na Anino pro\xc5\xa1njo dogovarjal z Lokarjem, da mu pomaga pri prebegu. Ana in Janez sta sklenila, da se bosta umaknila v Italijo in \xc5\xbeivela le drug za drugega. Zavlada tragi\xc4\x8dno vzdu\xc5\xa1je: Vanda obsodi Ano in Janeza, da sta zaradi zasebne sre\xc4\x8de pahnila v smrt njenega o\xc4\x8deta, Ana, ki je \xc5\xa1ele zdaj zvedela, da je Toma\xc5\xbe streljal na njenega Janeza, prekine s Toma\xc5\xbeem vse vezi. Zadovoljen je le Gregor, s tem, da je poru\xc5\xa1il mir v dru\xc5\xbeini, je dosegel svoj namen. Ho\xc4\x8de oditi, toda Toma\xc5\xbe ga zadr\xc5\xbei, zahteva pojasnilo.\n_START_SECTION_\n3. dejanje\n_START_PARAGRAPH_\nGregor je Janezov brat. Tisti strel, ki je Janeza ubil, je bil njegov - brata je hotel re\xc5\xa1iti pred sramoto dezerterstva, \xc4\x8deprav za ceno lastnega trpljenja. Zdaj ho\xc4\x8de, naj trpijo tudi drugi. Toma\xc5\xbe mu o\xc4\x8dita, da je re\xc5\xa1eval s kroglo, zdaj bi rad ubijal \xc5\xa1e z besedo. Tedaj plane vmes Vanda; po nekaterih Gregorjevih besedah je odkrila, da je Gregor morilec njenega brata Ale\xc5\xa1a, po\xc5\xbeene se vanj z no\xc5\xbeem, da bi se ma\xc5\xa1\xc4\x8devala, toda Toma\xc5\xbe jo zadr\xc5\xbei: dovolj je bilo krvi, treba je vztrajati pri ljubezni, ne pri ma\xc5\xa1\xc4\x8devanju. Vanda zlomljeno odide, Gregor pa zabode Toma\xc5\xbeu pod kozo \xc5\xa1e en trn: izdajal da je Toma\xc5\xbeev brat Rudi, do bi re\xc5\xa1il svoje in Toma\xc5\xbeevo \xc5\xbeivljenje. - S tem je Gregor dopolnil svoje ma\xc5\xa1\xc4\x8devanje, predal je ogenj, ki ga je zrl vsa ta leta, zdaj pa je v njem vse tiho, prazno, \xc4\x8daka ga le \xc5\xa1e smrt, morda si bo pomagal tako, kakor je Janezu ... Toma\xc5\xbe ostane sam, poln dvomov, v silovitem naporu, da bi pri\xc5\xa1el do resnice; spozna, da se njegov pravi boj \xc5\xa1ele za\xc4\x8denja: boj za resnico, skrito za ukanami, potvorbami, la\xc5\xbenim videzom ...To je dol\xc5\xbean \xc5\xbeivim in mrtvim bratom, vendar...kdo je brat?'